b'\n_START_ARTICLE_\nWayne Gretzky\n_START_SECTION_\nZgodnja leta\n_START_PARAGRAPH_\nGretzkyjev stari o\xc4\x8de po o\xc4\x8detovi strani Anton (\xc2\xbbTony\xc2\xab) Gretzky se je pred prvo svetovno vojno s svojo dru\xc5\xbeino priselil v Kanado prek ZDA iz Ruskega imperija, iz dana\xc5\xa1njega Grodna v Belorusiji.  Po koncu vojne se je Anton poro\xc4\x8dil z Mary, ki se je priselila iz tedaj poljskega mesta Podhajce, danes Ukrajina. Tony in Mary sta imela v lasti 10 ha veliko kumari\xc4\x8dno farmo v Canningu, Ontario, kjer je bil rojen in odrasel Walter Gretzky, ki je tu tudi spoznal Waynovo mati Phyllis Hockin. Poro\xc4\x8dila sta se leta 1960 in \xc5\xbeivela v stanovanju v Brantfordu, kjer je Walter delal za podjetje Bell Telephone Canada. Dru\xc5\xbeina se je sedem mesecev po Waynovem rojstvu preselila v hi\xc5\xa1o na Varadi Avenue v Brantfordu, izbrana tudi zaradi ravne okolice, kjer je bilo mogo\xc4\x8de pozimi postaviti drsali\xc5\xa1\xc4\x8de. Wayne je dobil sestro Kim in brate Keitha, Glena in Brenta. Dru\xc5\xbeina je pogosto obiskovala Tonyjevo in Maryjino farmo ter skupaj gledala Hockey Night in Canada. Pri dveh letih je Wayne posku\xc5\xa1al proti Mary zadeti gol s spominsko palico. Na farmi je Wayne prvi\xc4\x8d izkusil drsanje na ledu, star dve leti in deset mesecev._NEWLINE_Gretzkyjevo poreklo tipi\xc4\x8dno opisujejo kot angle\xc5\xa1ko po materini strani in belorusko ali poljsko po o\xc4\x8detovi strani, toda po o\xc4\x8detovi strani je delno tudi ukrajinskega porekla. V intervjuju je Gretzkyjev o\xc4\x8de Walter povedal, da sta bila njegova star\xc5\xa1a Belorusa, med tem ko je ob ve\xc4\x8d drugih prilo\xc5\xbenostih omenil poljsko poreklo svoje dru\xc5\xbeine. Anton Gretzky je bil rojen v Rusiji ukrajinskim star\xc5\xa1em, edini slovanski jezik v Gretzkyjevi dru\xc5\xbeini pa je bil ukrajin\xc5\xa1\xc4\x8dina. Gretzkyjeva mati Phyllis je angle\xc5\xa1kega porekla in je v sorodu z britanskim generalom Sirom Isaacom Brockom, herojem Vojne leta 1812._NEWLINE_Walter je nau\xc4\x8dil Wayna, Keitha, Brenta, Glena in njihove prijatelje hokeja na drsali\xc5\xa1\xc4\x8du, ki ga je postavil za hi\xc5\xa1o, poimenovanem Wally Coliseum. Vaje so vklju\xc4\x8devale drsanje okrog steklenic in plo\xc4\x8devink ter vodenje plo\xc5\xa1\xc4\x8dka preko hokejskih palic polo\xc5\xbeenih na ledu. Poleg tega je bil Waltrjev nasvet: \xc2\xbbdrsaj kamor plo\xc5\xa1\xc4\x8dek gre, ne kjer je bil\xc2\xab. Wayne je bil \xc4\x8dude\xc5\xbeni otrok, zaradi svojih neverjetnih sposobnosti pa je postal tar\xc4\x8da ljubosumnih star\xc5\xa1ev._NEWLINE_Gretzky je pri \xc5\xa1estih letih prvi\xc4\x8d zaigral za ekipo desetletnikov, tudi v nadaljevanju mladinske kariere je vseskozi igral s starej\xc5\xa1imi od sebe. Njegov prvi trener Dick Martin je opazil, da zna bolje voditi plo\xc5\xa1\xc4\x8dek od svojih starej\xc5\xa1ih soigralcev. Martin je povedal \xc5\xa1e: \xc2\xbbWayne je bil tako dober, da bi lahko imeli otroka \xc5\xa1e tako izjemnih hokejskih spodobnosti, pa bi bil spregledan zaradi stvari, ki jih lahko po\xc4\x8dne Gretzky\xc2\xab. Dresi za desetletnike so mu bili preveliki, zato je svoj dres na desni strani zatla\xc4\x8dil v hla\xc4\x8de. To je po\xc4\x8del tudi \xc5\xa1e v ligi NHL._NEWLINE_V starosti desetih let je dosegel 378 golov in 139 podaj v eni sezoni za Brantford Nadrofsky Steelerse. S tem so njegove igre pritegnile medijsko pozornost izven rodnega mesta Brantford, med drugim je oktobra 1971 o njem pisal John Iaboni za Toronto Telegram. Do starosti trinajstih let je dosegel \xc5\xbee preko tiso\xc4\x8d golov. Njegova igra je pritegnila mnoge negativne odzive s strani star\xc5\xa1ev ostalih hokejistov, tudi soigral\xc4\x8devih, ob\xc4\x8dasno so mu s tribun tudi \xc5\xbevi\xc5\xbegali. Walter je pojasnil, da se je to pripetilo tudi na Dan Brantforda v dvorani Maple Leaf Gardens v Torontu februarja 1975._NEWLINE_Pri \xc5\xa1tirinajstih letih je dru\xc5\xbeina Gretzkyju uredila igranje hokeja v Torontu, delno zaradi bolj\xc5\xa1ih mo\xc5\xbenosti za nadaljnjo kariero, delno pa da so ga umaknili iz neprijetnega pritiska rodnega mesta. Gretzkyjevi so na sodi\xc5\xa1\xc4\x8du proti Canadian Amateur Hockey Association pridobili mo\xc5\xbenost, da je Wayne lahko igral izven rodnega mesta, kar sicer tedaj ni bilo dovoljeno. Wayne Gretzky je tako lahko nastopil v mladinski B ligi za Toronto Nationalse. V ligi Metro Junior B Hockey je osvojil priznanje za novinca leta za sezono 1975/76 s 60-imi to\xc4\x8dkami na 28-ih tekmah. Slede\xc4\x8do sezono je pri petnajstih letih dosegel 72 to\xc4\x8dk na 32-ih tekmah pri istem klubu, zdaj preimenovanem v Seneca Nationalse. V tej sezoni je odigral tudi tri tekme za klub Peterborough Petes v OHL, ko je bil vpoklican zaradi po\xc5\xa1kodb, kljub manj\xc5\xa1i postavi in mladosti pa je s svojimi sposobnostmi navdu\xc5\xa1il oglednike. Podpisal je tudi pogodbo s svojim prvim zastopnikom, Bobom Behnkejem._NEWLINE_Kljub izstopajo\xc4\x8di statistiki, sta se mu prva dva kluba na naboru \xc5\xa1estnajstletnikov leta 1977 v OMJHL izognila. Oshawa Generalsi so izbrali Toma McCarthyja, Niagara Falls Flyersi pa Steva Petersa. Tretji klub s pravico izbora, Sault Ste. Marie Greyhounds, je Gretzkyja izbral, \xc4\x8deprav je Walter Gretzky povedal klubskemu vodstvu, da se njegov sin ne bo preselil Sault Ste. Marie, kar bi pomenilo preve\xc4\x8d potovanj v sezoni. Gretzkyjevi so se dogovorili, da je Wayne pri \xc5\xa1estnajstih letih \xc5\xa1e eno sezono odigral v OHL pri Greyhoundsih. Prav pri Greyhoundsih je Wayne tudi prvi\xc4\x8d nosil kasneje svetovno prepoznavno \xc5\xa1tevilko 99 na svojem dresu. Najprej je \xc5\xbeelel \xc5\xa1tevilko 9 zaradi svojega hokejskega vzornika Gordieja Howa, toda to je nosil \xc5\xbee klubski soigralec Brian Gualazzi. Po priporo\xc4\x8dilu trenerja Muzza MacPhersona je pristal na 99. Pri \xc5\xa1estnajstih letih je v svoji edini sezoni pri starej\xc5\xa1ih mladincih Gretzky izbolj\xc5\xa1al rekord lige OMJHL za dose\xc5\xbeene to\xc4\x8dke v sezoni, osvojil je tudi priznanje za novinca leta in \xc5\xa1portnost.\n_START_SECTION_\nWHA\n_START_PARAGRAPH_\nLeta 1978 se je liga WHA borila z \xc5\xbee uveljavljeno ligo NHL, kjer pravila niso dovoljevala podpisa pogodbe z igralci mlaj\xc5\xa1imi od dvajset let, WHA pa tega pravila ni imela. Tako je ve\xc4\x8d klubov lige WHA \xc5\xbeelelo pridobiti Gretzkyja, predvsem kluba Indianapolis Racers in Birmingham Bulls. Lastnik Birmingham Bullsov John F. Bassett se je s podpisovanjem \xc4\x8dim ve\xc4\x8d mladih bodo\xc4\x8dih hokejskih zvezdnikov boril proti ligi NHL, Gretzkyja je videl kot najbolj obetavnega mladega hokejista, vseeno pa je z njim podpisal sedemletno pogodbo v vi\xc5\xa1ini 1,75 milijona dolarjev lastnik Racersov Nelson Skalbania. Gretzky je dosegel svoj prvi gol v profesionalni ligi proti vratarju Davu Drydenu iz Edmonton Oilersov v svoji peti tekmi, svoj drugi gol pa le \xc5\xa1tiri sekunde za tem. Skalbania je podpisal z Gretzkyjem osebno pogodbo, ne standardne hokejske, saj je vedel za pogajanja o prestopu nekaterih klubov lige WHA v NHL. Vedel je tudi, da Racersi niso imeli mo\xc5\xbenosti za prestop v NHL, zato je \xc5\xbeelel ohraniti klub dovolj dolgo, da bi prejeli kompenzacijo s strani klubov, ki bi prestopili, in sredstva od prodaje mladega zvezdnika._NEWLINE_Gretzky je odigral le osem tekem za Indianapolis, Racersi pa so izgubljali 40.000 dolarjev na tekmo. Skalbania je razkril Gretzkyju, da ga bo prodal, ponudil mu je izbiro med Edmontonom in Winnipegom. Po nasvetu svojega zastopnika je Gretzky izbral Edmonton, toda prestop ni bil enostaven. Gretzky, vratar Eddie Mio in napadalec Peter Driscoll so se vkrcali na privatno letalo, brez da bi vedeli, kjer bo pristal oziroma v kateri klub prestopajo. Med letom je Skalbania delal na prestopu. lastniku Winnipega Michaelu Gobutyju je ponudil igro dame, pri \xc4\x8demer bi zmaga Gobutyja pomenila, da bi dobil Gretzkyja, v nasprotnem primeru pa bi Skalbania dobil dele\xc5\xbe v Jetsih. Gobuty je predlog zavrnil in hokejisti so pristali v Edmontonu. Skalbania je prodal Gretzkyja, Mia in Driscolla svojemu nekdanjemu sodelavcu in tedanjemu lastniku Edmonton Oilersov, Petru Pocklingtonu. \xc4\x8ceprav je bil odjavljeni znesek 850.000 dolarjev, pa je Pocklington v resnici pla\xc4\x8dal 700.000. Mio je pla\xc4\x8dal ra\xc4\x8dun za polet v vrednosti 4.000 dolarjev s svojo kreditno kartico. Vseeno znesek ni zadostoval za pre\xc5\xbeivetje Racersov, saj je klub \xc5\xbee decembra propadel._NEWLINE_Eden od vrhuncev sezone za Gretzkyja je bil nastop na Tekmi vseh zvezd lige WHA. Tedaj je prireditev potekala v obliki treh tekem proti Dinamu Moskva. Zvezde lige WHA je vodil Jacques Demers, ki je postavil Gretzkyja v napad z njegovim idolom Gordiejem Howom in sinom Markom Howom. V prvi tekmi je napad dosegel sedem to\xc4\x8dk, zvezde lige WHA pa so zmagali s 4:2. V drugi tekmi sta Gretzky in Mark Howe dosegla po en gol, Gordie Howe pa podajo, ob ponovitvi rezultata prve tekme. V tretji tekmi napad ni dosegel gola, vseeno pa so zvezde lige WHA zmagale s 4:3._NEWLINE_Na svoj osemnajsti rojstni dan, 26. januarja 1979, je Pocklington z Gretzkyjem podpisal desetletno osebno pogodbo vredno 3 milijone kanadskih dolarjev, z mo\xc5\xbenostjo podalj\xc5\xa1anja \xc5\xa1e za nadaljnjih deset let. Gretzky je sezono kon\xc4\x8dal kot tretji najbolj\xc5\xa1i strelec lige s 110-imi to\xc4\x8dkami, pred njim sta bila le Robbie Ftorek in R\xc3\xa9al Cloutier. Osvojil je priznanje Lou Kaplan Trophy za novinca leta in pomagal Oilersom do prvega mesta v rednem delu lige. S klubom se je v kon\xc4\x8dnici uspel uvrstiti do finala, kjer pa so izgubili proti Winnipeg Jetsom v \xc5\xa1estih tekmah. To je bila za Gretzkyja edina sezona v ligi WHA, saj je le-ta po koncu sezone propadla.\n_START_SECTION_\nNHL\n_START_PARAGRAPH_\nPo propadu lige WHA leta 1979 so se Edmonton Oilersi, New England Whalersi, Quebec Nordiquesi in Jetsi pridru\xc5\xbeili ligi NHL. Gretzkyjev uspeh v ligi WHA se je nadaljeval tudi v ligi NHL, \xc4\x8deprav so nekateri kritiki namigovali, da bi lahko pogorel v ligi, kjer nastopajo mo\xc4\x8dnej\xc5\xa1i, vi\xc5\xa1ji in bolj talentirani hokejisti. Oilersi so, kot ostali pre\xc5\xbeiveli klubi iz lige WHA, lahko zadr\xc5\xbeali po dva vratarja in drsalca pred ostalimi klubi v ligi NHL. V normalnih okoli\xc5\xa1\xc4\x8dinah bi bil Gretzky odstranjen s seznama hokejistov Oilersev in uvr\xc5\xa1\xc4\x8den v nabor za leto 1979, toda njegova osebna pogodba je to prepre\xc4\x8devala.\n_START_SECTION_\nEdmonton Oilers (1979\xe2\x80\x931988)\n_START_PARAGRAPH_\nV svoji prvi NHL sezoni 1979/80 je Gretzky nemudoma uti\xc5\xa1al svoje kritike. Bil je prejemnik priznanja Hart Memorial Trophy za najkoristnej\xc5\xa1ega hokejista lige (prvega od osmih zapored), skupaj z Marcelom Dionnom pa je bil vodilni strelec lige s 137-imi to\xc4\x8dkami. \xc4\x8ceprav je Gretzky odigral 79 tekem, Dionne pa 80, je bil slednji dobitnik nagrade Art Ross Trophy, ker je dosegel dva gola ve\xc4\x8d. To je \xc5\xa1e vedno rekordni dose\xc5\xbeek v sezoni za novinca lige NHL, Gretzky je postal tudi najmlaj\xc5\xa1i hokejist, ki je v sezoni dosegel 50 golov, ni pa bil v konkurenci za nagrado Calder Memorial Trophy za najbolj\xc5\xa1ega novinca lige, ker je bil pred tem \xc5\xbee igral v profesionalni ligi WHA. Tako je nagrado prejel branilec Boston Bruinsov Ray Bourque._NEWLINE_V svoji drugi sezoni je Gretzky osvojil tudi nagrado  Art Ross Trophy (prvo od sedmih zapored) s tedaj rekordnimi 164-imi to\xc4\x8dkami v sezoni, s tem je izbolj\xc5\xa1al rekorda Bobbyja Orra za najve\xc4\x8d asistenc v sezoni (102) in Phila Esposita za najve\xc4\x8d to\xc4\x8dk v sezoni (152). Drugi\xc4\x8d zapored je osvojil nagrado Hart Trophy. Na prvi tekmi kon\xc4\x8dnice proti Montreal Canadiensom je Gretzky dosegel pet asistenc, kar je bil tedaj rekord za \xc5\xa1tevilo asistenc na posami\xc4\x8dni tekmi kon\xc4\x8dnice._NEWLINE_V sezoni 1981/82 je Gretzky izbolj\xc5\xa1al rekord, ki je veljal 35 let, 50 golov na 50-ih tekmah, ki ga je postavil Maurice Richard v sezoni 1944/45, izena\xc4\x8dil pa Mike Bossy v sezoni 1980/81. Gretzkyju pa je uspelo dose\xc4\x8di 50 golov v le 39-ih tekmah. Petdeseti gol je dosegel 30. decembra 1981 v zadnjih sekundah tekme proti Philadelphia Flyersom, ki so jo Oilersi dobili s 7:5, sam pa je dosegel pet golov. Kasneje v sezoni je Gretzky izbolj\xc5\xa1al \xc5\xa1e Espositov rekord za najve\xc4\x8d golov v sezoni (76), 24. februarja 1982, ko je dosegel hat-trick ob zmagi nad Buffalo Sabresi s 6:3. Sezono je kon\xc4\x8dal z rekordnimi 92-imi goli, 120-imi asistencami in 212-imi to\xc4\x8dkami na 80-ih tekmah rednega dela, s \xc4\x8dimer je kot prvi hokejist lige NHL presegel mejo 200-tih to\xc4\x8dk. Zaradi tega je Gretzky postal prvi hokejist in prvi Kanad\xc4\x8dan, ki je bil imenovan za \xc5\xa0portnika leta Associated Pressa, revija Sports Illustrated ga je prav tako imenovala za \xc5\xa0portnika leta, kanadski novinarji pa so ga izbrali na najve\xc4\x8djo novico leta 1982._NEWLINE_V naslednjih sezonah je Gretzky \xc5\xa1e trikrat izbolj\xc5\xa1al svoj rekord za \xc5\xa1tevilo podaj v sezoni, na 125 v sezoni 1982/83, na 135 v sezoni 1984/85 in na 163 v sezoni 1985/86, 120 podaj je presegel \xc5\xa1e v sezonah 1986/87 s 121-imi in 1990/91 s 122-imi, rekord za \xc5\xa1tevilo to\xc4\x8dk pa je izbolj\xc5\xa1al v sezoni 1985/86 na 215. Ob prestopu iz Edmontona je dr\xc5\xbeal ali izena\xc4\x8dil 49 NHL rekordov, kar je prav tako rekord._NEWLINE_Edmonton Oilersi so zadnjo sezoni v ligi WHA kon\xc4\x8dali na prvem mestu po rednem delu, za podoben uspeh v ligi NHL pa so potrebovali \xc5\xa1tiri sezone, da so se lahko potegovali za Stanleyjev pokal. Oilersi so bili mlada in mo\xc4\x8dna ekipa, katere glavni aduti v napadu so bili Mark Messier, Gretzky, Glenn Anderson in Jari Kurri, v obrambi Paul Coffey, na vratarskem polo\xc5\xbeaju pa Grant Fuhr. Gretzky je bil klubski kapetan med letoma 1983 in 1988. V sezoni 1982/83 so se prvi\xc4\x8d uvrstili v finale Stanleyjevega pokala, ki pa so ga brez poraza v finalu osvojili trikratni branilci naslova New York Islandersi. V slede\xc4\x8di sezoni so se Oilersi ponovno sre\xc4\x8dali z Islanders v finalu, a tokrat uspeli osvojiti Stanleyjev pokal, prvega od petih v sedmih letih. 25. junija 1984 je bil Gretzky odlikovan s Kanadskim redom za zasluge Order of Canada za izstopajo\xc4\x8d prispevek hokeju. Ker podelitvene slovesnosti vselej potekajo med hokejsko sezono, je Gretzky lahko sprejel odlikovanje \xc5\xa1ele po trinajstih letih in sedmih mesecih, ko sta se zamenjala \xc5\xbee dva guvernerja Kanade. Leta 2009 je bil povi\xc5\xa1an v Companion of the Order of Canada za nadaljnje prispevke svetu hokeja, \xc2\xbbkot eden najbolj\xc5\xa1ih hokejistov vseh \xc4\x8dasov ter za svojo socialno dejavnost kot \xc4\x8dlovekoljub, prostovoljec in vzornik \xc5\xa1tevilnim otrokom\xc2\xab. Oilersi so z Gretzkyjem na \xc4\x8delu osvojili Stanleyjev pokal \xc5\xa1e v sezonah 1984/85, 1986/87 in 1987/88.\n_START_SECTION_\n\xc2\xbbProdaja\xc2\xab\n_START_PARAGRAPH_\nDve uri po zmagi Oilersov v finalu Stanleyjevega pokala leta 1988 je Gretzky od o\xc4\x8deta izvedel, da ga klub namerava prodati. Walter je za namero vedel \xc5\xbee ve\xc4\x8d mesecev, toda s tem ni \xc5\xbeelel vznemirjati Gretzkyja. Glede na pri\xc4\x8devanje Walterja, so Gretzkyja ponujali Los Angelesu, Detroitu, New Yorku in Vancouvru. Gretzky je razkril, da je Pocklington potreboval denar za pokritje drugih poslovnih nalo\xc5\xbeb, ki niso kazale dobro. Na za\xc4\x8detku Gretzky ni \xc5\xbeelel zapustiti Edmontona, toda kasneje je med medenimi meseci prejel klic lastnika Los Angeles Kingsov Bruce McNalla za sre\xc4\x8danje in pogovor o prestopu. Gretzky je McNallu povedal za svoj predpogoj, da bi se mu morala pri Kingsih pridru\xc5\xbeiti tudi Marty McSorley in Mike Krushelnyski. McNall in Pocklington sta se dogovorila o podrobnostih posla, zadnje dejanje pred podpisom pa je bilo, da je moral Gretzky poklicati Pocklingtona in zahtevati prestop. Ko je Pocklington generalnemu direktorju in trenerju Oilersov Glenu Satherju razkril na\xc4\x8drte za prestop, je Sather za\xc4\x8del aktivno delovati v smeri prepre\xc4\x8ditve prestopa, toda ko je izvedel, da je tudi Gretzky sodeloval pri dogovoru, si je premislil in v zameno zahteval Luca Robitailla. Kingsi so to zavrnili in namesto njegova ponudili Jimmyja Carsona._NEWLINE_9. avgusta 1988 so v enem prestopnem poslu, ki je imel velik vpliv in odmev v ligi NHL, Gretzky, McSorley in Krushelnyski prestopili v Los Angeles, Oilersi pa so dobili Carsona, Martina Gelinasa, 15 milijonov dolarjev ter prve izbire Kingsov na naborih v letih 1989 (prodano New Jersey Devilsom, ki so izbrali Jasona Millerja), 1991 (Martin Ru\xc4\x8d\xc3\xadnsk\xc3\xbd) in 1993 (Nick Stajduhar). \xc2\xbbProdaja\xc2\xab\xc2\xa0(\xc2\xbbThe Trade\xc2\xab), kot je posel postal znan v medijih, je tako razburil Kanad\xc4\x8dane, da je predsednik parlamenta Nelson Riis iz stranke New Democratic Party zahteval, naj vlada prepre\xc4\x8di prodajo, neznanec pa je za\xc5\xbegal Pocklingtonov kip pred Northlands Coliseumom. Nekateri Kanad\xc4\x8dani so tudi Gretzkyja videli kot izdajalca, ki je obrnil hrbet doma\xc4\x8demu mestu in dr\xc5\xbeavi. Kot razlog za prestop pa so navajali tudi bolj\xc5\xa1e mo\xc5\xbenosti za razcvet \xc5\xbeenine igralske kariere._NEWLINE_Edmonton\xc4\x8dani niso gojili zamere do Gretzkyja, saj je na svoji prvi tekmi v Edmontonu po prestopu, ki jo je prena\xc5\xa1ala tudi kanadska nacionalna televizija, prejel \xc5\xa1tiriminutne stoje\xc4\x8de ovacije. Na dan tekme je bila dvorana razprodana, 17.503 pa je pomenilo najve\xc4\x8d gledalcev v dvorani do tedaj. Velik aplavz je sledil tudi ob njegovi prvi menjavi, prvem dotiku plo\xc5\xa1\xc4\x8dka, njegovima podajama in tudi ob naletu Marka Messiera nanj. Po tekmi je Gretzky izkoristil prilo\xc5\xbenost za pojasnilo sodr\xc5\xbeavljanom: \xc2\xbb\xc5\xa0e vedno sem ponosen Kanad\xc4\x8dan. Nisem pustil svoje dr\xc5\xbeave na cedilu. Klub sem zamenjal, ker sem bil prodan in tam je zdaj moja slu\xc5\xbeba. Toda \xc5\xa1e vedno sem Kanad\xc4\x8dan od glave do pet. Upam, da Kanad\xc4\x8dani to razumejo.\xc2\xab Po sezoni 1988/89 je bil pred dvorano Northlands Coliseum odkrit  bronast kip Gretzkyja v naravni velikosti, ki nad glavo dr\xc5\xbei Stanleyjev pokal (na sliki zgoraj desno).\n_START_SECTION_\nLos Angeles Kings (1988\xe2\x80\x931996)\n_START_PARAGRAPH_\nKingsi so Gretzkyja imenovali za pomo\xc4\x8dnika kapetana. Na ledu je takoj zablestel, saj je dosegel gol ob svojem prvem strelu na prvi tekmi sezone. Klubu je uspel najbolj\xc5\xa1i za\xc4\x8detek sezone v zgodovini kluba s \xc5\xa1tirimi zaporednimi zmagami, uspeh pa se je nadaljeval tudi z uvrstitvijo v kon\xc4\x8dnico. V divizijskem polfinalu proti Oilersom niso veljali za favorite, vseeno pa so z Gretzkyjem na \xc4\x8delu preobrnili rezultat v zmagah iz 1:3 do presenetljive zmage v seriji s 4:3. Gretzky se je bal, da bo v Edmontonu iz\xc5\xbevi\xc5\xbegan, toda gledalci so ga sprejeli pozitivno. \xc5\xa0ele drugi\xc4\x8d v svoji karieri ni kon\xc4\x8dal sezone kot najbolj\xc5\xa1i strelec lige, premagal ga je Mario Lemieux iz Pittsburgh Penguinsov, ki je dosegel 199 to\xc4\x8dk in osvojil tudi nagrado Hart Trophy. Leta 1990 ga je Associated Press razglasil za \xc5\xa0portnika desetletja._NEWLINE_Gretzkyjeva prva sezona v Los Angelesu je klubu prinesla bolj\xc5\xa1o obiskanost tekem in ve\xc4\x8dje zanimanje za hokej v mestu, ki pred tem ni bilo znano po tem \xc5\xa1portu. Tako so ve\xc4\x8dkrat uspeli razprodati dvorano. Mnogi pripisujejo prestopu Gretzkyja postavitev netradicionalnih hokejskih sredi\xc5\xa1\xc4\x8d na zemljevid lige NHL, kajti ne le da je Kalifornija dobila \xc5\xa1e dve fran\xc5\xa1izi v ligi NHL, Mighty Ducks of Anaheim in San Jose Sharks, njegova popularnost v ju\xc5\xbeni Kaliforniji je pripomogla tudi k ustanovitvi ve\xc4\x8d hokejskih klubov v ju\xc5\xbenih predelih ZDA._NEWLINE_Gretzky je moral velik del sezone 1992/93 izpustiti zaradi po\xc5\xa1kodbe hrbta, zaradi \xc4\x8desar je bila to edina sezona, ko ni bil najbolj\xc5\xa1i klubski strelec. Vseeno pa je zablestel v kon\xc4\x8dnici s hat-trickom v odlo\xc4\x8dilni sedmi tekmi konferen\xc4\x8dnega finala proti Toronto Maple Leafsom. Ta zmaga je Kingsom prinesla prvi nastop v finalu za Stanleyjev pokal v zgodovini kluba, kjer so se pomerili z Montreal Canadiensi. Po zmagi na prvi tekmi s 4:1 so naslednje tri tekme dobili Canadiensi, vselej po podalj\xc5\xa1ku, odlo\xc4\x8dilno peto tekmo pa so Canadiensi zmagali s 4:1, Gretzky pa v njen sploh ni pri\xc5\xa1el do strela na gol._NEWLINE_V naslednji sezoni je Gretzky izbolj\xc5\xa1al rekord Gordieja Howa v skupnem \xc5\xa1tevilu dose\xc5\xbeenih golov v karieri, ponovno je bil tudi najbolj\xc5\xa1i strelec lige, vseeno pa je klub zapadel v dolgo krizo, saj se jim je, kljub \xc5\xa1tevilnim menjavam hokejistov in trenerjev, uspelo uvrstiti v kon\xc4\x8dnico \xc5\xa1ele v sezoni 1997/98. \xc5\xbde davno pred tem je bil Gretzky, ki se je zavedal, da se mu kariera po\xc4\x8dasi izteka, \xc5\xbeelel prestop v konkuren\xc4\x8den klub, zato so ga Kingsi na lastno \xc5\xbeeljo prodali._NEWLINE_Med sezono 1994/95, ko liga NHL zaradi stavke ni potekala, je Gretzky s hokejskimi prijatelji (med drugimi so nastopali Mark Messier, Marty McSorley, Brett Hull in Steve Yzerman) na turneji Ninety Nine All Stars Tour igral ekshibicijske tekme v ve\xc4\x8d dr\xc5\xbeavah.\n_START_SECTION_\nSt. Louis Blues (1996)\n_START_PARAGRAPH_\n27. feburarja 1996 je Gretzky prestopil v St. Louis Bluese, v Kingse pa so kot del dogovora prestopili Patrice Tardif, Roman Vopat in Craig Johnson, ob tem pa dobili \xc5\xa1e dva izbora na naboru. Ko so se v medijih pojavila poro\xc4\x8dila, da je v Los Angelesu nesre\xc4\x8den, je Gretzky delno sodeloval pri pogajanjih. V \xc4\x8dasu prestopa so bili Bluesi in New York Rangersi kandidati za vrh, toda le Bluesi so ugodili njegovih zahtevam po pla\xc4\x8di. Gretzky je bil takoj imenovan za klubskega kapetana, v rednem delu sezone in kon\xc4\x8dmici je dosegel 37 to\xc4\x8dk na 31-ih tekmah, Bluesi pa so se pribli\xc5\xbeali uvrstitvi v konferen\xc4\x8dni finale. Toda kemija s krilom Brettom Hullom, ki so jo vsi napovedovali, ni prina\xc5\xa1ala pri\xc4\x8dakovanih rezultatov, zato ga je trener Mike Keenan javno kritiziral. Gretzky je zavrnil triletno pogodbo v vrednosti 15 milijonov dolarjev s strani Bluesov in 22. julija podpisal z New York Rangersi kot prost igralec, v klubu se je pridru\xc5\xbeil dolgoletnemu soigralcu pri Oilersih Marku Messieru, podpisal pa je dvoletno pogodbo za 8 milijonov dolarjev z dodatki na uspe\xc5\xa1nost.\n_START_SECTION_\nReprezentan\xc4\x8dna kariera\n_START_PARAGRAPH_\nGretzky je na mednarodnih reprezentan\xc4\x8dnih tekmah prvi\xc4\x8d nastopil kot \xc4\x8dlan mladinske kanadske reprezentance na Svetovnem mladinskem prvenstvu 1978 v Montrealu, ko je bil s \xc5\xa1estnajstimi leti najmlaj\xc5\xa1i hokejist turnirja. Vseeno je turnir zaklju\xc4\x8dil kot najbolj\xc5\xa1i strelec s sedemnajstimi to\xc4\x8dkami ter izborom v idealno postavo turnirja in za najbolj\xc5\xa1ega napadalca turnirja, z reprezentanco pa je osvojil bronasto medaljo._NEWLINE_V kanadski \xc4\x8dlanski reprezentanci je debitiral na Kanadskem pokalu 1981. Reprezentanco je kot najbolj\xc5\xa1i strelec turnirja z dvanajstimi to\xc4\x8dkami popeljal do srebrne medalje, kajti v finalu so izgubili proti sovjetski reprezentanci z 8:1. Sedem mesecev kasneje je Gretzky nastopil na Svetovnem prvenstvu 1982 na Finskem. Dosegel je \xc5\xa1tirinajst to\xc4\x8dk na desetih tekmah, tudi po dva gola in podaji na zadnji tekmi proti \xc5\xa1vedski reprezentanci za bronasto medaljo. Prvo mednarodno zlato medaljo je Gretzky dosegel na Kanadskem pokalu 1984, kjer je kanadska reprezentanca premagala \xc5\xa1vedsko v finalni seriji na dve zmagi. Drugi\xc4\x8d zapored je bil najbolj\xc5\xa1i strelec turnirja in izbran v idealno postavo turnirja._NEWLINE_Vrhunec njegove reprezentan\xc4\x8dna kariere je pri\xc5\xa1el tri leta za tem na Kanadskem pokalu 1987, glede katerega je sam povedal, da je takrat igral najbolj\xc5\xa1i hokej svojega \xc5\xbeivljenja. V napadu z Mariem Lemieuxom iz Pittsburgh Penguinsov je dosegel 21 to\xc4\x8dk na devetih tekmah. V finalni seriji proti sovjetski reprezentanci, ki je dobila prvo tekmo, je Gretzky na drugi tekmi dosegel pet podaj, tudi za odlo\xc4\x8dilni gol Lemieuxu. V odlo\xc4\x8dilni tretji tekmi sta Gretzky in Lemieux ponovno poskrbela za odlo\xc4\x8dilni gol. Ob izena\xc4\x8denem rezultatu 5:5 1:26 do konca rednega dela tekme je Lemieux streljal s prve na podajo Gretzkyja ob protinapadu treh proti enem. Lemieux je zadel in prinesel kanadski reprezentanci zmago, ta protinapad pa je splo\xc5\xa1no prepoznan kot ena najbolj nepozabnih potez v zgodovini kanadske reprezentance._NEWLINE_Kanadski pokal 1991 je zadnji\xc4\x8d potekal pod tem imenom. Gretzky je bil \xc5\xa1e \xc4\x8detrti\xc4\x8d in zadnji\xc4\x8d najbolj\xc5\xa1i strelec turnirja z dvanajstimi to\xc4\x8dkami na sedmih tekmah, toda v finalni seriji proti ameri\xc5\xa1ki reprezentanci zaradi po\xc5\xa1kodbe hrbta ni mogel nastopiti. Vseeno je kanadska reprezanca zmagala s 4:1 in 4:2. Pet let za tem je turnir potekal kot Svetovni pokal 1996. Gretzky prvi\xc4\x8d ni bil najbolj\xc5\xa1i strelec mednarodnega turnirja, saj je bil s sedmimi to\xc4\x8dkami na osmih tekmah \xc4\x8detrti strelec. Ta turnir je tudi prekinil serijo zmag kanadske reprezentance, ki jo je v finalni seriji z 2:1 v zmagah premagala ameri\xc5\xa1ka._NEWLINE_Na Zimskih olimpijskih igrah 1998 v Naganu so prvi\xc4\x8d lahko nastopili igralci iz lige NHL. Gretzky je bil v reprezentanco imenovan 29. novembra 1997. Polo\xc5\xbeaju kapetana se je odpovedal, kot tudi Steve Yzerman in Ray Bourque, v korist mlaj\xc5\xa1ega Erica Lindrosa. Pri\xc4\x8dakovanja so bila v domovini velika, toda reprezentanca je izgubila v polfinalu proti \xc4\x8de\xc5\xa1ki reprezentanci, ki je nato osvojila naslov olimpijskega prvaka. Tekma je bila odlo\xc4\x8dena po kazenskih strelih ob rezultatu 1:1 po podalj\xc5\xa1ku, toda trener Marc Crawford nepri\xc4\x8dakovano Gretzkyja ni izbral za izvajanje kazenskih strelov. Kanadska reprezentanca je nato izgubila \xc5\xa1e tekmo za bronasto medaljo proti finski in turnir kon\xc4\x8dala brez medalje. To je bil za Gretzkyja osmi in zadnji  reprezentan\xc4\x8dni nastop, ki ga je kon\xc4\x8dal s \xc5\xa1tirimi podajami na \xc5\xa1estih tekmah. Od reprezentance se je poslovil z rekordi za najve\xc4\x8d golov (20), najve\xc4\x8d podaj (28) in najve\xc4\x8d to\xc4\x8dk (48) na velikih tekmovanjih.\n_START_SECTION_\nPo upokojitvi\n_START_PARAGRAPH_\nGretzky je bil 22. novembra 1999 sprejet v Hokejski hram slavnih lige NHL, kot deseti brez sicer obi\xc4\x8dajnega \xc4\x8dasovnega obdobja vsaj treh sezon od \xc5\xa1portne upokojitve. Ob tem je hram slavnih sporo\xc4\x8dil \xc5\xa1e, da je to zadnji tovrstni primer. Leto za tem je bil sprejet \xc5\xa1e v Mednarodni hokejski hram slavnih. Poleg tega je bila Gretzkyjeva \xc5\xa1tevilka dresa 99 ob Tekmi zvezd leta 2000 upokojena s strani celotne lige NHL, kar je \xc5\xa1ele drug tak primer v severnoameri\xc5\xa1kih profesionalnih ligah, \xc5\xa1tevilka dresa 42 Jackieja Robinsona je bila leta 1997 namre\xc4\x8d upokojena s strani lige MLB. Mesto Edmonton je oktobra 1999 po\xc4\x8dastilo Gretzkyja s preimenovanjem ceste mimo dvorane Oilersov, ene najbolj prometnih v mestu, v Wayne Gretzky Drive. Lokalno prevozno podjetje pa je vpeljalo avtobusno linijo 99, ki poteka tudi po cesti Wayne Gretzky Drive. _NEWLINE_Kingsi so leta 2002 priredili prireditev ob upokojitvi njegovega dresa, pred dvorano Staples Center pa so odkrili Gretzkyjev kip v naravni velikosti. Prireditev je potekala \xc5\xa1ele tedaj, da se je je lahko udele\xc5\xbeil Bruce McNall, ki je bil prestajal zaporno kazen. Rodno mesto Brantford je preimenovalo park Road North v Wayne Gretzky Parkway, North Park Recreation Centr pa v Wayne Gretzky Sports Centre. Mesto je leta 2004 Gretzkyja sprejelo \xc5\xa1e v alejo slavnih.\n_START_SECTION_\nPhoenix Coyotes\n_START_PARAGRAPH_\nKmalu po upokojitvi mu je ve\xc4\x8d NHL klubov ponujalo lastni\xc5\xa1tvo v klubu. Maja 2000 pa se je dogovoril za nakup 10\xc2\xa0% dele\xc5\xbea Phoenix Coyotesov v partnerstvu z ve\xc4\x8dinskim lastnikom Stevom Ellmanom, prevzel pa je vloge podpredsednika, \xc4\x8dlana uprave in vodje hokejskih operacij. Coyotesi so bili v procesu prodaje in Ellman je prepri\xc4\x8dal Gretzkyja k sodelovanju, s tem pa prepre\xc4\x8dil morebitno selitev fran\xc5\xa1ize v Portland. Posel je bil zaklju\xc4\x8den 15. februarja 2001, po dveh zamujenih zadnjih rokih, ko sta Ellman in Gretzky zagotavljala finan\xc4\x8dno kritje nakupa. Tretji lastnik je ob prodaji postal Jerry Moyes. Gretzky je prepri\xc4\x8dal svojega dolgoletnega zastopnika Michaela Barnetta, da je prevzel polo\xc5\xbeaj generalnega direktorja kluba._NEWLINE_Leta 2005 so se pojavile govorice, da naj bi Gretzky prevzel mesto trenerja, toda Gretzky in klub sta jih zanikala. 8. avgusta 2005 pa je pristal na tovrstno ponudbo kluba. Kot trener je debitiral 5. oktobra, prvo zmago pa dosegel 8. oktobra proti Minnesota Wildom. 17. decembra je zaradi bolezni matere za\xc4\x8dasno zapustil mesto trenerja, Phyllis Gretzky je nato umrla 19. decembra za rakom na plju\xc4\x8dih. Gretzky je ponovno prevzel mesto trenerja 28. decembra._NEWLINE_Leta 2006 je Moyes prevzel ve\xc4\x8dinski dele\xc5\xbe kluba, Ellman pa v dvorani Glendale Arena in podjetju Westgate. Pojavile so se negotovosti o Gretzkyjevem polo\xc5\xbeaju, 24. maja 2006 pa je podalj\xc5\xa1al trenersko pogodbo za pet let._NEWLINE_5. maja 2009 je holding Coyotesov, Dewey Ranch Hockey LLC, vlo\xc5\xbeil predlog ste\xc4\x8daja. Pojavil se je spor o lastni\xc5\xa1tvu med podjetjem Research in Motion Jima Balsillieja, ki je imel namen preseliti fran\xc5\xa1izo, in ligo NHL, ki se je kon\xc4\x8dal na sodi\xc5\xa1\xc4\x8du. Gretzky se ni udele\xc5\xbeil pripravljalnega tabora kluba, ki ga je tako vodil pomo\xc4\x8dnik trenerja Ulf Samuelsson, zaradi nejasnosti glede veljavnosti pogodbe, saj se je postopek bankrota nadaljeval. Pretendenti za lastni\xc5\xa1tvo kluba so sporo\xc4\x8dili, da Gretzky po postopku bankrota ne bo ve\xc4\x8d povezan s klubom, 24. septembra 2009 je Gretzky tako odstopil z mesta trenerja in vodje hokejskih operacij Coyotesov.\n_START_SECTION_\nZimske olimpijske igre\n_START_PARAGRAPH_\nGretzky je bil izvr\xc5\xa1ni direktor kanadske reprezentance na Zimskih olimpijskih igrah 2002 v Salt Lake Cityju. 18. februarja je jezno zapustil novinarsko konferenco zaradi komentarjev novinarjev in navija\xc4\x8dev glede za\xc4\x8detnih rezultatov reprezentance, ko je dosegla po eno zmago, remi in poraz. Po neodlo\xc4\x8denem rezultatu 3:3 proti \xc4\x8de\xc5\xa1ki reprezentanci se je odlo\xc4\x8dil izbolj\xc5\xa1ati ugled kanadske reprezentance pri drugih reprezentancah, govorice o izdajalcih v sla\xc4\x8dilnici pa je ozna\xc4\x8dil kot rezultat ameri\xc5\xa1ke propagande. \xc2\xbbObo\xc5\xbeujejo, da nam gre slabo\xc2\xab\xc2\xa0je dejal o ameri\xc5\xa1kih navija\xc4\x8dih, ki so Gretzkyja ozna\xc4\x8dili kot preve\xc4\x8d ob\xc4\x8dutljivega, zagovorniki pa so v tem videli podobno taktiko kot pri prej\xc5\xa1njem selektorju Glenu Satherju, ki je \xc5\xbeelel zmanj\xc5\xa1ati pritisk na svoje hokejiste. Gretzky je pojasnil, da se je tako odzval za za\xc5\xa1\xc4\x8dito kanadskih hokejistov in ne zaradi taktike. Kanadska reprezentanca je na turnirju osvojila prvo zlato olimpijsko medaljo po petdesetih letih._NEWLINE_Tudi na Zimskih olimpijskih igrah 2006 v Torinu je prevzel vlogo izvr\xc5\xa1enega direktorja reprezentance, toda tokrat reprezentanca ni dosegla vidnej\xc5\xa1ega uspeha, saj je izpadla v \xc4\x8detrtfinalu turnirja in ostala brez medalje. Mesto direktorja reprezentance pa je zavrnil za Svetovno prvenstvo 2005 zaradi slabega zdravja matere._NEWLINE_Gretzky je sodeloval kot ambasador in sodelavec pri uspe\xc5\xa1nem potegovanju Vancouvra za Zimske olimpijske igre 2010. Potoval je v Prago in tam sodeloval pri predstavitveni ekipi._NEWLINE_Gretzky je bil zadnji nosilec bakle Zimskih olimpijskih iger in eden \xc4\x8detverice, ki so na stadionu BC Place na otvoritveni slovesnosti pri\xc5\xbegali olimpijski ogenj. Takoj za tem so ga v policijskem avtomobilu odpeljali v sredi\xc5\xa1\xc4\x8de Vancouvra, kjer je pri\xc5\xbegal \xc5\xa1e zunanji olimpijski ogenj. Ko se je to razvedelo, je mno\xc5\xbeica ljudi sledila policijskemu spremstvu do mesta olimpijskega ognja. Poleg tega je na olimpijskih igrah prevzel mesto posebnega svetovalca kanadske hokejske reprezentance.\n_START_SECTION_\nHeritage Classic\n_START_PARAGRAPH_\n\xc4\x8ceprav je bil Gretzky pred tem zatrjeval, da ne bo sodeloval na tekmah veteranov, je zaigral 22. novembra 2003 ob 25-i obletnici Edmonton Oilersov v ligi NHL. Heritage Classic, ki je potekal na stadionu Commonwealth v Edmontnu, je bila prva tekma lige NHL na prostem. Pred liga\xc5\xa1ko tekmo je bila odigrana tekma med veterani Edmonton Oilersov in Montreal Canadiensov. Kljub nizkim temperaturam si jo je ogledalo 57.167 gledalcev na stadionu in ve\xc4\x8d milijonov po televiziji. Veterani Edmontona so zmagali z 2:0, Montreal pa je zmagal na poznej\xc5\xa1i liga\xc5\xa1ki tekmi s 4:3.\n_START_SECTION_\nIzven hokeja\n_START_PARAGRAPH_\nGretzky je nastopil v ve\xc4\x8d televizijskih oddajah, med drugim je bil sodnik v oddaji Dance Fever in igralec v nadaljevanki The Young and The Restless leta 1981. Leta 1984 je potoval v Sovjetsko zvezo, kjer je posnel televizijsko oddajo o ruskem vratarju Vladislavu Tretjaku. Leta 1989 je bil gostitelj komi\xc4\x8dne oddaje Saturday Night Live, leta 1991 pa je nastopal kot animirani lik v risanki ProStars. Skupno je nastopal v ve\xc4\x8d kot \xc5\xa1tiridesetih filmih in oddajah.\n_START_SECTION_\nDru\xc5\xbeina\n_START_PARAGRAPH_\nKot sodnik v oddaji Dance Fever je spoznal igralko in svojo kasnej\xc5\xa1o \xc5\xbeeno Janet Jones, \xc4\x8deprav je sam povedal, da se ona te oddaje ne spominja. Po tem sta se redno sre\xc4\x8davala, uradno pa sta par postala leta 1987, ko sta se sre\xc4\x8dala na ko\xc5\xa1arkarski tekmi Los Angeles Lakersov. Zaro\xc4\x8dila sta se januarja 1988, poro\xc4\x8dila pa 17. julija 1988 na razko\xc5\xa1nem obredu, ki jo je kanadski tisk poimenoval kraljevska poroka. Prena\xc5\xa1ala ga je tudi kanadska televizija iz Katedrale Sv. Jo\xc5\xbeefa. Mediji so poro\xc4\x8dali, da je obred Gretzkyja stal preko milijona dolarjev._NEWLINE_Par ima pet otrok, ki so Paulina Mary Jean (10. december 1988), Ty Robert (9. julij 1990), Trevor Douglas (14. september 1992), Tristan Wayne (2. avgust 2000) in Emma Marie (28. marec 2003).\n_START_SECTION_\nPoslovna kariera\n_START_PARAGRAPH_\nGretzky je bil lastnik dveh \xc5\xa1portnih klubov preden je postal partner Phoenix Coyotesov. Leta 1985 je kupil Hull Olympiquese iz lige QMJHL za 175.000 kanadskih dolarjev. V \xc4\x8dasu njegovega lastni\xc5\xa1tva so bile klubske barve spremenjene v srebrno in \xc4\x8drno, tako da so delno sledile barvam Los Angeles Kingsom, kamor je bil Gretzky prestopil. V prvi sezoni po prestopu so Kingsi priredili tabor za novince v dvorani Olympiquesa. Gretzky je leta 1992 klub prodal za 550.000 kanadskih dolarjev._NEWLINE_Leta 1991 je kupil Toronto Argonautse iz CFL, solastnika sta bila Bruce McNall in John Candy. V prvi sezoni je klub osvojil prvenstvo Grey Cup, toda v naslednjih dveh sezonah je bil klub v krizi in prodali so ga pred za\xc4\x8detkom sezone 1994. Na pokal Grey Cup so prvotno vgravirali le McNallovo ime kot lastnika, toda novembra 2007 so napako popravili in dodali imeni Gretzkyja in Candyja. Leta 1992 sta Gretzky in McNall skupaj investirala v nakup redke cigaretne kartice Honusa Wagnerja T206 za 500.000 dolarjev, \xc5\xbee kmalu pa sta jo prodala. Nazadnje je bila kartica prodana za 2,8 milijona dolarjev._NEWLINE_Restavracija Wayne Gretzkyja v centru Toronta je bila odprta leta 1993 v partnerstvu z Johnom Bitovom. Gretzky je tudi partner podjetja First Team Sports, ki izdeluje \xc5\xa1portno opremo, in Worldwide Roller Hockey, Inc., upravljavca dvoran za dvoranski hokej. Njegovo ime in podobo so uporabili za celotno paleto razli\xc4\x8dnih izdelkov. Po oceni Forbesa je Gretzky med letoma 1990 in 1998 zaslu\xc5\xbeil 93,8 milijona dolarjev.\n_START_SECTION_\nIlegalne stave\n_START_PARAGRAPH_\n7. februarja 2006 je bil aretiran pomo\xc4\x8dnik trenerja Coyotesov Rick Tocchet zaradi upravljanja ilegalne stavnice v New Jerseyju. Stavili so domnevno tudi NHL igralci, Janet Gretzky in generalni direktor Coyotesov Michael Barnett, ki je potrdil stavo na Super Bowl XL pri Tocchetu. Gretzky je zatrdil: \xc2\xbbNi\xc4\x8desar nisem zagre\xc5\xa1il, sploh pa ni\xc4\x8desar v povezavi s stavni\xc5\xa1tvom; to se ni nikoli dogajalo ... \xc5\xa0e enkrat bom ponovil: Nisem stavil, to se ni zgodilo, se ne bo zgodili, se ne more zgoditi in to ni nekaj, kar bi sam storil.\xc2\xab Newark Star-Ledger je poro\xc4\x8dal, da ima policija New Jerseyja posnetke Gretzkyjevih pogovorov s Tocchetom. Viri so \xc4\x8dasopisu povedali, da ni dokazov o stavah Gretzkyja, toda policija je preiskovala, \xc4\x8de je namesto njega stavila \xc5\xbeena. Drug vir je kasneje potrdil, da je prisluh nastal po tem, ko je policija obiskala Gretzkyjevo hi\xc5\xa1o in zasli\xc5\xa1ala Jonesovo. 16. februarja 2006 so sporo\xc4\x8dili, da to\xc5\xbeilstvo proti Gretzkyju ne bo vlo\xc5\xbeilo obto\xc5\xbenice, zelo verjetno pa tudi ne proti \xc5\xbeeni. Tocchet je kon\xc4\x8dal ugibanja, ko se je 2. maja 2007 za obto\xc5\xbebe stavni\xc5\xa1tva izrekel kot kriv. Gretzky in Jones sta bila spoznana za nedol\xc5\xbena.'